《送常德教赵君》
元代·方回

岳阳州城危楼前，无地但有水与天。一点之青惟君山，四顾汹涌心茫然。

吾尝北风吹湖船，飞过洞庭一日间。高桅一昂摩日边，及其一低如沉渊。

灶不可炊薪不燃，跃出釜水如盆翻。神惊魄褫乾坤颠，江豚出没蛟鼍掀。

小儿号啼大人眠，猫呕狗吐流腥涎。饥僵渴仆三不餐，自晓至昏缩若拳。

始从武口入武川，然后相贺性命完。龙阳县西百丈牵，古鼎大镇控群蛮。

丹砂水银充市廛，千机织锦绿红鲜。北上江陵通襄樊，南接长沙衡岳连。

陶渊明记桃花源，访寻遗迹扬吾鞭。长松巨柏万且千，近人不畏猿猱悬。

琴床药炉溅瀑泉，白发道士如神仙。尺许大字铁屈盘，吾诗颇奇留刊镌。

此事一往四十年，至今夜犹梦湘沅。隆准云孙腹便便，昔者金门班鹭鸳。

胡为近亦寒无毡，屑往芹宫专冷官。略有廪粟有俸钱，饭虽不足聊粥饘。

风雅之后闻屈原，千古哀怨离骚传。惟楚有材实多贤，幸为人师何憾旃。

坎流叵测行止难，或逆而溯顺而沿。可不随机信天缘，竹枝歌声宫商宣。

木奴洲畔饶风烟，三年当有诗千篇。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。